মহাকাশ থেকে ভারতকে কেমন দেখায়? জানুন সুনীতার উত্তর

ওয়েব ডেস্ক: চার দশক আগে যখন ভারতীয় মহাকাশচারী রাকেশ শর্মাকে (Rakesh Sharma) জিজ্ঞাসা করা হয়েছিল, মহাকাশ থেকে ভারতকে (View Of India From Space) দেখতে কেমন লাগে, তখন তিনি বলেছিলেন, “সারে জাঁহা সে আচ্ছা”। আর এবার দীর্ঘ সময় পর মহাকাশ থেকে ফিরে একইরকমের অভিজ্ঞতার কথা শোনালেন সুনীতা উইলিয়ামস (Sunita Williams)। দীর্ঘ ২৮৬ দিন মহাকাশে কাটিয়ে পৃথিবীতে ফিরে এসে তিনিও জানালেন, “মহাকাশ থেকে ভারতকে অসাধারণ লাগে, অপরূপ!”

২০২৪ সালের ৫ জুন আন্তর্জাতিক স্পেস স্টেশনের (International Space Station) উদ্দেশে রওনা দিয়েছিলেন সুনীতা উইলিয়ামস এবং বুচ উইলমোর। আট দিনের পরিকল্পিত অভিযানে রওনা দিলেও তাঁদের বোয়িং স্টারলাইনার যানটিতে যান্ত্রিক ত্রুটি দেখা দেয়। ফলে তাঁদের আট দিনের সফর পরিণত হয় নয় মাসের অভিযানে। অবশেষে ২০২৪ সালের ১৯ মার্চ তাঁরা পৃথিবীতে ফিরে আসেন। বর্তমানে নাসার (NASA) ক্রু-কোয়ার্টারে তাঁদের স্বাস্থ্য পরীক্ষা চলছে।

আরও পড়ুন: ধেয়ে আসছে মহাকাশের শয়তান ‘সিটি কিলার’! এবার কী হবে?

মহাকাশ স্টেশনে থাকার সময় বহুবার ভারতের উপর দিয়ে গিয়েছেন সুনীতা। তিনি জানান, প্রতিবারই ভারতকে দেখে মুগ্ধ হয়েছেন। বিশেষ করে হিমালয় পর্বতমালার উপর দিয়ে যাওয়ার সময় সহ-নভশ্চর বুচ উইলমোর অসাধারণ কিছু ছবি তুলেছিলেন। মহাকাশ থেকে ভারতের দৃশ্য চমৎকার লাগে বলে তিনিও জানান।

তবে শুধু হিমালয় নয়, ভারতের গুজরাত এবং মুম্বইয়ের দৃশ্যও বিশেষভাবে মনে আছে সুনীতার। দিনের বেলা ভারতের বৈচিত্র্যময় ভূদৃশ্য যেমন মোহিত করত তাঁকে, তেমনই রাতের আলোর ঝলকানিও অনন্য মনে হত। ছোট-বড় শহরের আলোকচ্ছটা মহাকাশ থেকে দেখে তিনি অভিভূত হয়েছিলেন। এমনকি উপকূল বরাবর মাছ ধরার জাহাজের অবস্থান ও পরিবর্তনশীল ছবি দেখেও বিস্মিত হয়েছিলেন সুনীতা।